גימנסיה ראלית  
כיתה יא 6

**עבודת קיץ באזרחות, תשפ"א**

קראו את הקטע הבא וענו על השאלות שלאחריו-

בעת האחרונה בחרו אנשים רבים לנסוע באוטובוסים בקווים שפועלים בשבת, בעקבות יוזמה של גופים פרטיים או רשויות מקומיות מסוימות. הנסיעה בקווים האלה אִפשרה לאלפים להגיע בנוחות ובקלות לביקור אצל סבתא וסבא, לארוחת שבת או לסרט בקולנוע, ולפי הביקוש הרב נראה שהמיזם יתרחב ויגדל בעתיד. ממיזם זה למדנו כולנו שיעור חשוב על הכוח של מאבק אזרחי עיקש שנמשך שנים רבות ונשא פרי.

אבל בצד הרווח יש גם הפסד: בעיניי, השבת הישראלית היא לאו דווקא שבת המבוססת רק על מצוות התורה, אלא השבת שנקבעה במרוצת הדורות כיום מנוחה ויש לה משמעות וערך בעיני כלל העם היהודי. רבים מאזרחי ישראל מכירים בייחודו של יום זה, אך לא בהכרח מתוך מחויבות דתית. השבת, שהיא המתנה החשובה ביותר שהעניקה היהדות לעולם, הפסידה.

בשנים האחרונות אטמו נבחרי הציבור את אוזניהם לקולות המחלוקת על צביון השבת ובכך אִפשרו למשבר השבת לתפוח לממדי ענק. כל יוזמה ליישוב מחלוקת זו נתקלה בחומה בצורה. במְקום שנבחרי ציבור דתיים וחילוניים, הנבדלים זה מזה בתפיסת עולמם, יְיַשבו את חילוקי הדעות ביניהם, הם הפקירו את הזירה. התוצאה היא שעסקים רבים פתוחים בשבת, וביישובים רבים פועלת תחבורה ציבורית בשבת.

לדעתי, ההתעקשות של נבחרי ציבור, המייצגים מגזרים שונים ודעות שונות בחברה, לסרב להקשיב איש לדעות רעהו הובילה למציאות זו שבה לא נמצא פתרון מוסכם לסוגיות המסחר והתחבורה הציבורית בשבת, ובכך הפסידה השבת. לכן עד שלא נשכיל לייצר שיח חדש, של הקשבה לדעת האחר, תפסיד היהדות גם במערכה הבאה.

תוצאה נוספת של התעקשות זו נוגעת לנותני שירות שעובדים בשבת, כמו נהגים וקופאיות. רבים מהם הם בעלי משפחות המעדיפים שלא לעבוד בשבת. לא תמיד בעלי העסק נותנים להם יום חופש חלופי ולעיתים גם לא תוספת תשלום בעבור עבודתם בשבת, כנדרש בחוק. אם כך, אולי הגיע הזמן לדון על צביון השבת במדינה ולהחליט אם ראוי להנהיג תחבורה ציבורית מוגבלת בשבת, שתיתן מענה גם לחילוניים וגם לדתיים. (מעובד על פי: ח' ארצי סרור, "הסטטוס־קוו יצא מהתחנה". מתוך: ידיעות אחרונות, 25/11/2019)

ענו על השאלות הבאות-

**1**.הציגו את עמדת הכותב והסבירו כיצד היא באה לידי ביטוי במאמר (25 נק').  
התייחסו בתשובתכם לנקודות הבאות-  
טענת הכותב (5 נק').  
המושג עליו מבסס הכותב את טענתו: ציין (5 נק'), הצג (5 נק'), הסבר (10 נק').

**2**. הציגו את עמדתכם  בנושא הנידון במאמר ונמקו. (25 נק')  
התייחסו בתשובתכם לנקודות הבאות-  
טענתכם (5 נק')  
נימוק: מושג עליו אתם מבססים את טענתכם: ציין (5 נק'), הצג (5 נק'), הסבר (10 נק').

**3**. בדקו במקורות מידע מהו הסדר ה"סטאטוס קוו" והסבירו מהו הקשר בין הסדר זה לבין הכתוב בקטע   
 (25 נק')

**4.** בדקו במקורות מידע מהו "חוק שעות עבודה ומנוחה" והסבירו את הקשר בין החוק לבין הכתוב   
 בקטע (25 נק')

**בהצלחה**